<classify> MIKOA ya Kanda ya Ziwa na Kigoma inatarajia kufanya Maonesho ya Utalii na Jukwaa la Uwekezaji hivi karibuni ili kuonesha fursa za uwekezaji zinazopatikana katika eneo hilo.Lengo ni kuwavutia wawekezaji wa nje na ndani, waje kujionea vivutio vinavyopatikana, hivyo kuwezesha taifa kuongeza mapato. Akizungumza na Makatibu Tawala kutoka mikoa ya Kanda ya Ziwa na Kigoma jana, Katibu Mkuu Wizara ya Maliasili na Utalii, Profesa Adolf Mkenda aliwasisitiza kuharakisha mchakato wa kufanya maandalizi ya kufanyika kwa tukio hilo muhimu katika maeneo hayo. Alisema mchakato wa makubaliano hayo, yawasilishwe kwa wakuu wa mikoa na mawaziri kwa ajili ya utekelezaji wake.Profesa Mkenda alisema kuwa utalii ni sekta ambayo ina mchango mkubwa katika pato la taifa kupitia hifadhi za taifa za wanyama na hifadhi ya misitu, ambazo zote zinapatikana katika ukanda wa mikoa ya Kanda ya Ziwa na Kigoma.Lakini, mpaka sasa zaidi ya asilimia 80 ya watalii, wanatembelea mikoa ya Kaskazini kwa ajili ya utalii katika maeneo ya hifadhi ya milima Meru, Kilimanjaro, Mbuga ya Serengeti, Manyara na Tarangire kutokana na maeneo hayo kutangazwa tangu awali.Alisema mikoa ya Kanda ya Ziwa na Kigoma, inaweza kufanya vizuri katika sekta ya utalii na uwekezaji, kwani ina vivutio vya aina mbalimbali kama hifadhi ya taifa za wanyama na hifadhi ya misitu katika maeneo ya Visiwa vya Saanane, Ibanda, Kyerwa, Burigi Chato, Rubondo, Ziwa Victoria na Hifadhi ya Kijereshi ambayo ina wanyamapori, ndege, nyoka, mamba na viumbe wengine wavutiao.Kwa vile eneo la ukanda huu wa Ziwa na Kigoma kuna miundombinu inayovutia mfano kiwanja kikubwa cha ndege Mwanza, barabara nzuri na usafiri mzuri wa majini, kinachotakiwa ni kutangaza fursa za utalii katika eneo hili ili zijulikane, kwani hali hiyo itafungua fursa za uwekezaji kutoka kwa sekta binafsi, alisema.Profesa Mkenda alisema ili nchi iweze kupiga hatua kwenye sekta ya utalii, kinachotakiwa ni kutangazwa kwa fursa zilizopo katika maeneo yote na kwa vile Ukanda wa ziwa ni eneo la kipekee, serikali inapaswa kuhamasisha sekta binafsi ijitokeze, kuwekeza ili kuharakisha kazi hiyo.Katibu Tawala wa Mkoa wa Mwanza, Christopher Kadia ambaye alikuwa mwenyekiti wa kikao hicho, alisema dhamira yao ni kuhakikisha wanatangaza fursa za utalii mapema na kuanza kupata mapato.Alisema wanachotakiwa kufanya ni kufungua fursa za utalii na uwekezaji katika mikoa ya Kanda ya Ziwa na Kigoma, kwa kuanza kufanya ushawishi wa maonesho ya utalii na uwekezaji ili vivutio hivyo vieleweke.Ofisa Utalii Mwandamizi kutoka Wizara ya Maliasili na Utalii, Wilfred Msemo alisema kuwa wazo la kufanya maonesho ya utalii na uwekezaji katika Kanda ya Ziwa na mkoa wa Kigoma ni hatua nzuri ya kufungua fursa za utalii nchini na wakati huo huo wawekezaji binafsi, wanaweza kujitokeza kwa wingi kufanya biashara.  <topic>: KITAIFA 